
Text rozhodnutia
Súd: Krajský súd Banská Bystrica Spisová značka: 16Co/188/2011 Identifikačné číslo súdneho spisu: 6409203104 Dátum vydania rozhodnutia: 13. 10. 2011 Meno a priezvisko sudcu, VSÚ: Mgr. Štefan Baláž ECLI: ECLI:SK:KSBB:2011:6409203104.3 ROZSUDOK V MENE SLOVENSKEJ REPUBLIKY Krajský súd v Banskej Bystrici v senáte zloženom z predsedu senátu Mgr. Štefana Baláža a členov senátu JUDr. Marty Kucbelovej a JUDr. Alexandra Mojša v právnej veci navrhovateľa TIKKA INVESTMENTS LIMITED, so sídlom v Kyriakou Matsi 16, EAGLE HOUSE, 10th floor, Agioi Omologites, P. C. 1082, Nikózia, Cyprus, zastúpeného Advokátskou kanceláriou JUDr. Alena Vyskočilová, s. r. o. so sídlom 811 06 Bratislava, Banskobystrická 6, IČO: 36 808 539, v mene ktorej koná advokátka JUDr. Alena Vyskočilová, proti odporcovi Slovenskej republike zastúpenej Ministerstvom spravodlivosti Slovenskej republiky so sídlom v Bratislave, Župné nám. č. 13, o návrhu na náhradu škody vedenej na Okresnom súde Žiar nad Hronom vedenom pod sp. zn. 5C/113/2009, o odvolaní odporcu zo dňa 18. decembra 2009 proti rozsudku Okresného súdu Žiar nad Hronom č. k. 5C 113/09-100 zo dňa 28. októbra 2009, takto r o z h o d o l : Krajský súd rozsudok okresného súdu m e n í tak, že návrh zamieta. Odporcovi sa náhrada trov konania nepriznáva. o d ô v o d n e n i e : Napadnutým rozsudkom okresný súd uložil odporcovi povinnosť zaplatiť navrhovateľovi sumu 183.149,32 € s úrokom z omeškania vo výške 6 % ročne, počítaným od 18. 08. 2005 do zaplatenia v lehote 15 dní od právoplatnosti tohto rozhodnutia. Zároveň mu uložil povinnosť nahradiť navrhovateľovi trovy konania a zaplatiť ich Advokátskej kancelárii SCHULTZOVÁ & PARTNERS, s. r. o., IČO: 36 353 591, zastúpenej konateľom Mgr. Denisou Schultzovou vo výške 4 542,40 € v lehote 3 dní od právoplatnosti rozhodnutia. Súd priznal navrhovateľovi uvedenú sumu s príslušenstvom titulom náhrady škody spôsobenej nesprávnym úradným postupom, ktorý mal spočívať v tom, že Okresný súd Rimavská Sobota vyznačil právoplatnosť na rozhodnutí, ktoré právoplatné nebolo. Na základe toho rozhodnutia s doložkou právoplatnosti exekútor realizoval dražbu a finančné prostriedky z odpredaja nehnuteľnosti boli vyplatené inej osobe, nie navrhovateľovi. Okresný súd z obsahu spisu Okresného súdu Rimavská Sobota sp. zn. 1Er 55/05, ako aj z exekučného spisu EX 21/05 zistil, že na okresnom súde sa viedla exekúcia oprávneného Sociálnej poisťovne Bratislava proti povinnému M-STAVBÁR, M. spol. s. r. o., Rimavská Sobota o vymoženie sumy spolu vo výške 13 823 522 Sk. Okresný súd uznesením zo dňa 01. 06. 2005 schválil príklep, ktorý bol udelený dňa 23. 05. 2005 súdnym exekútorom JUDr. Róbertom Tutkom k nehnuteľnostiam, ktoré sú špecifikované v predmetnom uznesení na č. l. 122 a 123 spisu, a to v prospech vydražiteľa V. W., ktorý urobil najvyššie podanie vo výške 14.145.496,- Sk. Uvedené uznesenie nadobudlo právoplatnosť 17. 06. 2005. Súdny exekútor dňa 12. 07. 2005 doručil okresnému súdu návrh na schválenie rozvrhu výťažku z dražby nehnuteľností. Okresný súd uznesením zo dňa 22. 07. 2005 nevyhovel námietkam Sociálnej poisťovne a zároveň schválil rozvrh výťažku z dražby nehnuteľností vykonanej dňa 23. 05. 2005. Rozdeľovaná podstata predstavovala 14.145.596,-Sk ako výťažok z dražby. Na uvedenom uznesení je vyznačená právoplatnosť dňa 18. 08. 2005, napriek tomu, že proti uvedenému uzneseniu podala Sociálna poisťovňa, pobočka Rimavská Sobota včas odvolanie, pričom Krajský súd v Banskej Bystrici, ako súd odvolací, uznesením sp. zn. 14CoE/2/2006 zo dňa 21. 02. 2006 predmetné uznesenie okresného súdu zrušil a vec mu vrátil na ďalšie konanie. Aktívnu legitimáciu navrhovateľa považoval okresný súd za preukázanú na základe zmluvy o postúpení pohľadávky zabezpečenej záložným právom na majetok povinného, a to z pôvodného záložného veriteľa z Fondu národného majetku SR na navrhovateľa. Tým, že exekútor na základe vyznačenej právoplatnosti na uznesení sp. zn. 1Er 55/05 zo dňa 22. 07. 2005, ktoré bolo opatrené doložkou právoplatnosti, riadne plnil, došlo na strane navrhovateľa ku škode v dôsledku nesprávneho úradného postupu okresného súdu. V prípade, že by nedošlo k vyznačeniu doložky právoplatnosti, nemohol by exekútor na základe neprávoplatného uznesenia súdu plniť a uspokojiť trovy konania, ako aj neoprávnenú osobu V. W.. Pokiaľ ide o výšku škody, túto považoval za preukázanú znaleckým posudkom N.. X. O., a tak isto súd nepovažoval za dôvodné tvrdenie odporcu, že by si navrhovateľ mohol uplatniť finančné prostriedky titulom bezdôvodného obohatenia od inej osoby. Právne okresný súd vec posúdil podľa ust. § 3 ods. 1 písm. b), § 9 ods. 1, 2, § 15 ods. 1, § 16 ods. 1 a § 17 ods. 1 zákona č. 514/2003 Z. z. a o úrokoch z omeškania rozhodol s poukazom na ust. § 517 ods. 2 OZ v spojení s § 3 nariadenia vlády č. 87/1995 Z. z., keď počiatok plynutia úroku z omeškania určil od doby, kedy finančné prostriedky boli vyplatené inej osobe. Súd o náhrade trov konania rozhodol podľa ust. § 142 ods. 1 O. s. p. podľa zásady úspechu v konaní a o povinnosti odporcu zaplatiť trovy konania do rúk právneho zástupcu navrhovateľa podľa § 149 ods. 1 O. s. p.. Proti rozsudku okresného súdu v celom rozsahu podal v zákonnej 15-dňovej lehote ( § 204 ods. 1, veta prvá, O. s. p. ) odvolanie odporca. Namietal, že súd prvého stupňa neúplne zistil skutkový stav veci, pretože nevykonal dôkazy potrebné na zistenie rozhodujúcich skutočností ( § 205 ods. 2 písm. c/ O. s. p.), dospel na základe vykonaných dôkazov k nesprávnym skutkovým zisteniam ( § 205 ods. 2 písm. d/ O. s. p.), ako aj z dôvodu, že rozhodnutie prvostupňového súdu vychádza z nesprávneho právneho posúdenia veci ( § 205 ods. 2 písm. f/ O. s. p. ). Odporca nesporoval tú skutočnosť, že v exekučnej veci vedenej Okresným súdom Rimavská Sobota pod sp. zn. 1Er 55/05 došlo omylom k vyznačeniu právoplatnosti na uznesení zo dňa 22. júla 2005 napriek včas podanému odvolaniu oprávnenej ( Sociálna poisťovňa Bratislava, pobočka Rimavská Sobota), avšak nie je pravdou, že v prípade nevyznačenia uvedenej právoplatnosti by nedošlo k plneniu zo strany povereného exekútora. Poukázal na konanie súdneho exekútora JUDr. Róberta Tutka, ktorý spojil niekoľko exekučných konaní smerujúcich voči povinnému M-STAVBÁR, spol. s r. o. ( č. k. EX 296/04, EX 692/04, EX 60/05, EX 61/05) do jedného celku a úkony smerujúce k speňaženiu nehnuteľností povinného vykonával spoločne pre všetky konania, pričom pri rozvrhu výťažku z dražby nehnuteľností povinného nebral do úvahy záložné práva (opomenul práva záložných veriteľov) k jednotlivým speňažovaným nehnuteľnostiam. Následne okresný súd pri schvaľovaní jedného spoločného rozvrhu výťažku z dražby nehnuteľností povinného vydal samostatne štyri takmer identické uznesenia o schválení rozvrhu výťažku z dražby ( č. k. 1Er 1310/04-343, 2Er 155/04-61, 1Er 53/05-53, 1Er 55/05-137), ktorými schválil výťažok z dražby nehnuteľností pre jednotlivé exekučné konania samostatne. Proti uzneseniu okresného súdu č. k. 1Er 55/05-137 z 22. júla 2005 podala odvolanie oprávnená, v dôsledku čoho sa viedlo na Krajskom súde v Banskej Bystrici odvolacie konanie. Ostatné uznesenia okresného súdu neboli napadnuté žiadnym opravným prostriedkom, preto boli opatrené doložkou právoplatnosti. Z konania súdneho exekútora JUDr. Róberta Tutku nie je možné jednoznačne dospieť k záveru, že po vyznačení právoplatnosti na vyššie uvedených uzneseniach konal ( plnil ) práve na podklade uznesenia Okresného súdu Rimavská Sobota č. k. 1Er 55/05-137 z 22. júla 2005, ktoré bolo nesprávne opatrené doložkou právoplatnosti. Poukázal aj na tú skutočnosť, že navrhovateľ, resp. jeho právny predchodca, ako záložný veriteľ nehnuteľností, ktoré boli predmetom dražby, v rámci predmetnej exekúcie nepodal voči spornému uzneseniu Okresného súdu Rimavská Sobota z 22. júla 2005 žiaden opravný prostriedok, z čoho je možné usudzovať, že nemal žiadne námietky voči uvedenému uzneseniu a s jeho obsahom sa stotožnil . Namietal aj neexistenciu príčinnej súvislosti medzi nesprávnym úradným postupom a údajnou škodou, nakoľko exekučné konanie do podania odvolania nebolo riadne ukončené, navrhovateľovi škoda dovtedy nemohla vzniknúť. Z uvedeného dôvodu nie je možné hovoriť o vzniku škody a ani o údajnom omeškaní odporcu s vyplatením navrhovateľom vyčíslenej sumy. Krajský súd v Banskej Bystrici, ako súd odvolací, rozsudok okresného súdu rozsudkom č. k. 16Co/13/2010 -126 zo dňa 18. februára 2010 zmenil tak, že návrh zamietol a odporcovi náhradu trov konania nepriznal. Odvolací súd mal za to, že medzi účastníkmi konania nebolo sporným, že vyznačením právoplatnosti na uznesení Okresného súdu Rimavská Sobota o schválení rozvrhu výťažku z dražby zo dňa 22. júla 2005 ( č. k. 1Er 55/05-137) došlo k nesprávnemu úradnému postupu súdu, nakoľko proti uvedenému uzneseniu bolo podané včas odvolanie oprávneným - Sociálnom poisťovňou Bratislava, pobočka Rimavská Sobota. Proti uzneseniu, ktorým súd schválil rozvrh výťažku z dražby, bolo možné podať v lehote 15 dní odo dňa jeho doručenia odvolanie. Fond národného majetku proti uzneseniu odvolanie nepodal, odvolanie podal len oprávnený. Z uvedeného teda vyplýva, že právny predchodca navrhovateľa Fond národného majetku odvolanie nepodal napriek tomu, že jeho pohľadávka bola exekútorom uznaná, a že zo zápisnice z 23. 06. 2005 vyplýva, že z rozvrhu výťažku z dražby nemal Fond národného majetku žiaden výťažok. Právny predchodca navrhovateľa, teda, nevyužil žiadne riadne opravné prostriedky, aby zvrátil stav uvedený v uznesení č. k. Er 55/05-137 zo dňa 22. 07. 2005, nemohla mu teda vzniknúť nesprávnym vyznačením právoplatnosti škoda, a teda nie sú splnené zákonné podmienky pre náhradu škody navrhovateľovi podľa § 9 ods. 1, 2 zákona č. 514/2003 Z. z. v platnom znení. Bolo práve na Fonde národného majetku SR v čase rozhodnom konať, konať mohol a konať mal. Tým, že nekonal, opravný prostriedok nevyužil „nepreukázal navrhovateľ vznik škody spôsobenej nesprávnym úradným postupom, a vznik škody nemohol byť v príčinnej súvislosti s neprávnym úradným postupom okresného súdu. Predmetné rozhodnutie okresného súdu by bolo preto nadobudlo právoplatnosť a nenadobudlo ho len v dôsledku odvolania Sociálnej poisťovne. Ak odvolanie podala len Sociálna poisťovňa, a len z toho dôvodu došlo k nesprávnemu vyznačeniu právoplatnosti na predmetnom uznesení okresného súdu, navrhovateľ sa nemôže úspešne domáhať náhrady škody spôsobenej mu nesprávnym úradným postupom“. V dôsledku dovolania podaného navrhovateľom Najvyšší súd Slovenskej republiky uznesením sp. zn. 2Cdo 129/2010 zo dňa 27. apríla 2011 rozsudok Krajského súdu v Banskej Bystrici z 18. februára 2010 sp. zn. 16Co 13/2010 zrušil a vec mu vrátil na ďalšie konanie. Najvyšší súd SR rozsudok krajského súdu zrušil z dôvodu postihnutia inou vadou majúcou za následok nesprávne rozhodnutie vo veci. Podľa názoru najvyššieho súdu, ak sa chcel odvolací odchýliť od skutkových zistení súdu prvého stupňa na základe bezprostredne pred ním vykonaných dôkazov, mal dokazovanie v zmysle § 213 ods. 3 O. s. p. sám v potrebnom rozsahu opakovať a zadovážiť si tak rovnocenný podklad pre odlišné hodnotenie dôkazov v zmysle § 132 O. s. p.. Len takýto postup je v súlade so zásadou priamosti a ústnosti civilného procesu. Odvolací súd pri svojom rozhodnutí vychádzal z dôkazov vykonaných súdom prvého stupňa, na základe ktorých ale dospel k iným skutkovým záverom, z ktorých vyvodil iný právny záver bez toho, aby doplnil dokazovanie vykonané súdom prvého stupňa. Súd prvého stupňa mal za preukázané splnenie všetkých predpokladov zodpovednosti odporcu za škodu uplatňovanú navrhovateľom podľa zákona č. 514/2003 Z. z. ( po predbežnom prerokovaní nároku ). V porovnaní s ním odvolací súd, vychádzajúc zo skutkového stavu zisteného súdom prvého stupňa, dospel k záveru len o preukázaní nesprávneho úradného postupu ( nespornej skutočnosti spočívajúcej v nesprávnom vyznačení právoplatnosti na neprávoplatnom uznesení), ale o nepreukázaní ďalších predpokladov vzniku zodpovednosti odporcu za škodu. Týmito nepreukázanými predpokladmi sú vznik škody a príčinná súvislosť medzi nesprávnym úradným postupom súdu a vznikom škody. Odvolací súd rozhodol o odvolaní proti rozsudku súdu prvého stupňa bez nariadenia odvolacieho pojednávania a nevykonal dokazovanie ani výsluchom samotného navrhovateľa na okolnosť týkajúcu sa nečinnosti jeho právneho predchodcu pri možnosti využitia opravného prostriedku proti predmetnému uzneseniu. Právna zástupkyňa navrhovateľa na pojednávaní pred odvolacím súdom dňa 25. 08. 2011 vypovedala, že v súčasnosti už nie je možné zistiť, z akého dôvodu Fond národného majetku odvolanie nepodal, dá sa len predpokladať, že Sociálna poisťovňa, ktorá bola oprávnená v exekučnom konaní, komunikovala s Fondom národného majetku, ktorý na rozvrhovom konaní ani nebol prítomný, a možno po dohode so Sociálnou poisťovňou navrhovateľ očakával potom rozhodnutie krajského súdu, a teda zrušenie uznesenia okresného súdu. Namietala však, že nie je možné podať odvolanie proti nesprávnemu vyznačeniu právoplatnosti na rozhodnutí. Krajský súd doplnil dokazovanie na odvolacom pojednávaní dňa 13. 10. 2011, a to listinnými dôkazmi podľa ust. § 129 O. s. p.. Bolo prečítané uznesenie č. k. 1Er 55/05-137 zo dňa 22. 07. 2005 o schválení rozvrhu výťažku z dražby vykonanej dňa 23. 05. 2005, kde sú uvedené pod č. 1 podľa § 157 ods. 1 písm. a) Exekučného poriadku trovy exekúcie súdneho exekútora spolu v sume 2.004.950,-Sk, v druhom bode pohľadávka záložného veriteľa podľa § 157 ods. 1 písm. c) Exekučného poriadku V. W. - právny nástupca VÚB, Mlynské Nivy 1, Bratislava na základe zmluvy o postúpení pohľadávky z 10. 09. 2004 vo výške 12.140.646,-Sk s tým, že rozdeľovaná podstata je 14.145.597,-Sk ( výťažok z dražby). Pre ostatných veriteľov prihlásených do konania nebola rozvrhnutá žiadna suma, lebo výťažok z dražby bol rozvrhnutý podľa § 158 ods. 1 písm. a) Exekučného poriadku a podľa § 157 ods. 1 písm. c) Exekučného poriadku v celom rozsahu. Tento rozvrh výťažku sa týka súvisiacich vecí 1Er 1310/04, 2Er 155/04, 1Er 53/05, 1Er 55/05. Na uvedenom uznesení je vyznačená doložka právoplatnosti dňom 18. 08. 2005. Bolo oboznámené odvolanie Sociálnej poisťovne, pobočka Rimavská Sobota zo dňa 06. 08. 2005 proti uzneseniu Okresného súdu 1Er 55/05-137, bolo prečítané uznesenie Krajského súdu v Banskej Bystrici č. k. 14CoE/2/2006-154 zo dňa 21. 02. 2006, ktorým bolo uznesenie okresného súdu ( č. k. 1Er 55/05-137) zrušené a vec vrátená na ďalšie konanie, bola prečítaná fotokópia zmluvy o postúpení pohľadávok zo dňa 17. 02. 2006, z ktorej vyplýva, že Fond národného majetku na navrhovateľa previedol pohľadávku voči spoločnosti M - STAVBÁR, spol. s r. o., uvedenú pod položkou č. 131 prílohy č. 1, označenej ako identifikácia pohľadávok. Bolo prečítané aj potvrdenie o záverečnom protokole uzavreté medzi Fondom národného majetku a navrhovateľom zo dňa 20. 06. 2006, z ktorého vyplýva, že dňa 05. 06. 2006 boli na spoločnom rokovaní uzavreté všetky otázky týkajúce sa záverečného protokolu a výsledkom bol návrh na úpravu Záverečného protokolu v časti dlžníka DREVINA - Turany, a. s.. Bola prečítaná aj fotokópia výpisu z Obchodného vestníka č. 150/B/2009 pod položkou K 005261, z ktorého vyplýva, že ako úpadca je evidovaná spoločnosť M - STAVBÁR, spol. s r. o., a celková suma výťažku z majetku podliehajúceho konkurzu bola suma 4.868,28 €, celková suma pohľadávok proti podstate 1.395,76 €. Krajský súd, ako súd odvolací ( § 10 ods. 1 O. s. p.), preskúmal napadnutý rozsudok, ako aj konanie, ktoré mu predchádzalo, odvolanie prejednal v medziach podaného odvolania (§ 212 ods. 1 O. s. p.) na pojednávaní nariadenom na prejednanie odvolania ( § 214 ods. 1 písm. a/ O. s. p. ), keď deň vyhlásenia rozhodnutia bol zverejnený minimálne 5 dní vopred na úradnej tabuli súdu a rozsudok okresného súdu podľa ust. § 220 ods. 1 O. s. p. zmenil. Odvolací súd naďalej trvá na svojich právnych záveroch vyslovených v rozsudku č. k. 16Co/13/2010 - 126 zo dňa 18. februára 2010, keďže ani po doplnenom dokazovaní na odvolacom pojednávaní sa nezistili také skutočnosti, v dôsledku ktorých by mohol odvolací súd zaujať iný právny názor. Proti uzneseniu, ktorým okresný súd schválil rozvrh výťažku z dražby č. k. 1Er 55/05-137, právny predchodca navrhovateľa Fond národného majetku odvolanie nepodal, nevyužil opravné prostriedky, aby zvrátil stav uvedený v predmetnom uznesení, a teda, pokiaľ by oprávnený - Sociálna poisťovňa Bratislava, pobočka Rimavská Sobota nebol podal odvolanie proti uvedenému uzneseniu okresného súdu, bol by nastal stav právnym predchodcom navrhovateľa tolerovaný a očakávaný. Z toho dôvodu nie je možné hovoriť o tom, že by na strane navrhovateľa bola vznikla škoda spôsobená nesprávnym úradným postupom, ktorý pozostával v nesprávnom vyznačení doložky právoplatnosti na rozhodnutí okresného súdu. Predpokladom vzniku každej občianskoprávnej zodpovednosti je : 1. protiprávny úkon, 2. spôsobenie škody, 3. príčinná súvislosť medzi protiprávnym úkonom a škodou, pričom sa vyžaduje, aby boli splnené kumulatívne všetky tri predpoklady. Ak nie je splnený čo i len jeden z uvedených predpokladov, nárok na náhradu škody nemôže byť dôvodný. Aj podľa § 9 ods. 2 zákona č. 514/2003 Z. z. právo na náhradu škody spôsobenej nesprávnym úradným postupom má ten, komu bola takým postupom spôsobená škoda. Keďže odvolací súd dospel k právnemu záveru, že na strane navrhovateľa, resp. jeho právneho predchodcu, škoda nesprávnym úradným postupom okresného súdu vyznačením doložky právoplatnosti na rozhodnutí, ktoré nebolo právoplatné, nevznikla, odvolací súd rozsudok okresného súdu zmenil a návrh zamietol. Vzhľadom na uvedené dôvody odvolací súd nepovažoval za dôvodné a potrebné vyporiadavať sa aj s ďalšími tvrdeniami účastníkov konania týkajúcimi sa najmä tej skutočnosti, či si mal alebo nemal navrhovateľ uplatniť najprv nárok titulom vydania bezdôvodného obohatenia alebo titulom náhrady škody. V ďalšom odvolací súd poukazuje len na dôvody svojho rozsudku č. k. 16Co/13/2010 - 126 zo dňa 18. februára 2010 a nepovažuje ich za potrebné uviesť aj v tomto uznesení, nakoľko by tým vlastne boli iba zopakované dôvody už raz uvedené. O náhrade trov prvostupňového a odvolacieho konania rozhodol odvolací súd podľa zásady úspechu v konaní ( § 142 ods. 1 O. s. p., v odvolacom konaní v spojení s ust. § 224 ods. 1 O. s. p.) a náhradu prvostupňových, odvolacích, či dovolacích trov konania odporcovi nepriznal, nakoľko si odporca právo na ich náhradu neuplatnil ( viď § 151 ods. 1 O. s. p.) a v konaní mu žiadne ani nevznikli. Rozhodnutie bolo prijaté senátom odvolacieho súdu v pomere hlasov 3: 0. Poučenie: Proti tomuto rozsudku odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2011:6409203104.3 (dáta aktuálne k 14. 11. 2026). Záväzné je znenie zverejnené súdom.




